Openbaring 2:15 Ons lees hier oor die Nikolaiete. Christus het hulle ook al genoem in Sy brief aan die gemeente van Efese. Hierdie Nikolaiete leer wat Bileam as ’n struikelblok voor die Israëlieten neergelê het. Die Nikolaiete leer dat jy ’n Christen kan wees en tog op verskillende punte ’n wêreldse lewe kan lei. Die HERE sou dit net belangrik vind dat jy in jou hart van die Here Jesus hou. Nogtans kan jy, as dit volgens jou nodig is, maar teen die wil van God in leef. ’n Voorbeeld kan verduidelik wat dan gebeur. Jy is getroud. Jy hou van jou vrou. Jy soek werk. Jy kom agter dat om die werk te kan kry dit goed sou wees om met ’n ander vrou as jou eie die bed te deel. Is dit dan so dat jy kan sê: geen probleem nie as ek maar in my hart van my eie vrou bly hou? As jy dit lees besef jy dat dit nie so is nie. Regte liefde vra om trou!
Die verleiding is groot wanneer in die kerk mense sê dat ons ’n kompromie met die wêreld kan sluit. Mense beweer dikwels dat dit goed is om ons meer aan die wêreld aan te pas want dan sal mense meer na ons luister. As dit gaan om dinge wat die HERE se norme is dan mag ons uit liefde vir Hom nie aanpas nie. As dit net om ons eie gewoontes gaan is dit anders. Die regte liefde vir Christus vra om volledige gehoorsaamheid aan Hom. Die Here Jesus self haat die aanpassing aan ’n wêreldse lewe. Dit moet vir ons genoeg wees.